Извештај са састанка СУНСЈС 
Трећи састанак СУНСЈС у школској 2016/17. одржан је 07.12.2016. у просторијама Учитељског факултета у Београду са почетком у 18h. Састанку је присуствовало 9 чланова Секције. 
Састанак је водила председница СУНСЈС проф. др Ана Вујовић према следећем дневном реду:
1. Организовање IV међународне конференције Страни језик струке;

2. Организовање Трибине о положају страних језика на нематичним факултетима;

3. Разно.

1. У оквиру прве тачке дневног реда присутни су обавештени о припремама за организовање конференције, предлозима за именовање чланова Научног одбора, иностраним учесницима, као и потенцијалним пленарним предавачима. У вези са тим, Секција је, како је саопштено, ступила у контакт са Француским институтом у Београду, Гете институтом и представником Cambridge University Press-a од којих се чека одговор. Упућено је и писмо Центру за живе језике у Грацу са молбом да препоруче пленарног предавача. 
Писма ће бити упућена и еминентним издавачким кућама са предлогом да организују продајну изложбу својих издања за време трајања конференције. Разговараће се и о могућим облицима спонзорисања овог догађаја. 
Истакнута је потреба сарадње са медијима у циљу обавештавања шире јавности о одржавању конференције.  

2. У оквиру друге тачке дневног реда проф. др Ана Вујовић је информисала присутне о организовању трибине посвећене положају страних језика на нематичним факултетима. 
Планирано време одржавања Трибине, како је саопштено, је друга половина фебруара 2017.  Место одржавања биће саопштено накнадно.
Основна питања о којима би се дискутовало на Трибина су следећа:

1) статус и положај страних језика на нематичним факултетима у Србији; 
2) проблем губљења вишејезичности. 

Планирано је да позиви за учешће на Трибини буду упућени представницима државних и приватних факултета и универзитета који су укључени у процесе одлучивања и креирања студијских курикулума и акредитационе документације, а који би изнели своја искуства у руковођењу овим процесима, нарочито када је реч о настави страних језика на универзитетима.
У циљу стицања што објективнијег увида у поменуту проблематику, колегиница др Наташа Јанковић (Учитељски факултет) израдиће и упутити специјалну анкету свим члановима Секције са молбом да унесу неопходне податке о положају страног језика на нематичном факултету на коме изводе наставу, а попуњену анкету врате у назначеном року. Прикупљени подаци биће обрађени и презентовани учесницима Трибине. 
Са тим у вези истакнута је потреба да на упитник одговори и Трибини присуствује што већи број чланова Секције.
Једно од могућих питања за дискусију покренуо је колега Стеван Мијомановић (Медицински факултет), а односи се на потребу организовања радионица за младе наставнике који почињу да раде у области језика струке, као и за оне којима је статус редовних студената истекао, а и даље постоји потреба за учењем и усавршавањем у поменутој области.
3. Под тачком Разно предложено је креирање Facebook профила СУНСЈС, у циљу укључивања што већег броја наставника језика струке у активности Секције, бржег достављања и праћења актуелних информација. 
